Maktab Rendah Sains MARA Bintulu

Maktab Rendah Sains MARA Bintulu (MRSM Bintulu) merupakan sebuah sekolah berasrama penuh bawah Majlis Amanah Rakyat (MARA). MRSM Bintulu terletak di Bintulu, Sarawak iaitu sebuah bandar yang terkenal dengan industri pengeluaran gas fosil. Pembinaan kampus MRSM Bintulu merupakan usahasama di antara syarikat minyak dan gas Malaysia, PETRONAS, Kerajaan Negeri Sarawak dan MARA.

MRSM Bintulu dibina di atas sebuah bukit di tepi Lebuhraya Pan Borneo iaitu di Kilometer 14, di antara bandar Bintulu dan Lapangan Terbang Bintulu.

 Sejarah 
 Pembinaan 
Rancangan pembinaan sebuah MRSM di Bintulu diwar-warkan seawal tahun 2016, di mana pada ketika itu kerajaan telah mengenal pasti tapak tanah yang akan digunakan dan sedang menunggu pelaksanaan projek itu. Ia dijangka siap selepas tiga tahun.

Pada bulan Oktober 2017, majlis pecah tanah dan perasmian projek pembinaan MRSM Bintulu telah dirasmikan oleh Allahyarham Tun Pehin Sri Haji Abdul Taib bin Mahmud,  Tuan Yang Terutama Negeri Sarawak. Projek pembinaan ini bermula pada bulan September 2000 dan dijangka siap pada tahun 2021. Ianya merupakan usahasama di antara Kerajaan Sarawak melalui Yayasan Sarawak yang menyediakan tapak tanah, MARA menyediakan cadangan spesifikasi fasiliti MRSM manakala projek pembinaan pula dibiayai dan dikendalikan PETRONAS. Kos keseluruhan projek ini menelan belanja sebanyak RM122 juta .

Pada bulan November 2019, MARA menyatakan bahawa pembinaan MRSM Bintulu telah mencapai 14% kemajuan. Pada bulan Julai 2020, terdapat laporan yang menyatakan bahawa MRSM Bintulu dijadualkan siap pada tahun 2022, lewat setahun berbanding jadual asal. Kelewatan kemajuan projek juga berpunca daripada pandemik COVID-19 yang merencatkan perjalanan keseluruhan projek. Pada bulan Julai 2022, kemajuan projek pembinaan telah mencapai 90% siap dan dijadualkan siap sepenuhnya pada tahun 2023.

Pada 1 November 2023, pembinaan kampus MRSM Bintulu telah siap dan ia telah dirasmikan oleh Premier Sarawak, Datuk Patinggi Tan Sri Abang Johari Tun Openg. Menerusi majlis perasmian ini juga, PETRONAS telah menyerahkan secara rasmi MRSM Bintulu yang siap dibina kepada MARA.

 Lagu rasmi 

Wahai putera puteri bangsaku 

Ayuh segera menuju

Mengikut gerak langkah maju

Bersatu mencari ilmu

Di zaman sains dan teknologi

Negara perlukan jasamu

Janganlah rasa malas lagi

Bersama memegang teraju

Di Maktab Rendah Sains MARA

Tuntut ilmu jangan jemu

Ikrar taat setia pada guru

Berdisiplin selalu

Hari ini hari mulanya

Hari esok berjaya

Lengkapkan segala yang ada

Ke kuliah kita segera

 Rujukan 

Lihat juga
 Maktab Rendah Sains MARA
 Majlis Amanah Rakyat

Bintulu
Kategori:Sekolah menengah di Sarawak